Temeljem članka 48. Zakona o lokalnoj i područnoj (regionalnoj) samoupravi („Narodne novine“ br. 33/01., 60/01- vjerodostojno tumačenje, 129/05., 109/07., 125/08., 36/09., 150/11., 144/12., 19/13 – pročišćen tekst, 137/15. i 123/17), članka 46. Statuta Općine Kalnik („Službeni glasnik Koprivničko-križevačke županije“ broj 5/13, 4/18. i 4/20) i članka 63. Zakona o komunalnom gospodarstvu („Narodne novine“ br. 68/18. i 110/18) općinski načelnik Općine Kalnik dana 21. kolovoza 2019. donosi

# O D L U K U

**o ustrojavanju evidencije komunalne infrastrukture Općine Kalnik**

**Članak 1.**

 Ustrojava se evidencija komunalne infrastrukture koju sukladno članku 59. Zakona o komunalnom gospodarstvu na području Općine Kalnik čine:

1. Nerazvrstane ceste
2. Javne površine na kojima nije dopušten promet motornim vozilima
3. Javna parkirališta
4. Javne zelene površine
5. Građevine i uređaji javne namjene
6. Javna rasvjeta
7. Groblja.

 Za svaku komunalnu infrastrukturu iz stavka 1. ovog članka vodi se posebna evidencija.

**Članak 2.**

 Evidencija komunalne infrastrukture obuhvaća postojeću komunalnu infrastrukturu izgrađenu na području Općine Kalnik i sadrži:

* naziv i vrstu komunalne infrastrukture,
* podatak o katastarskoj i zemljišnoknjižnoj čestici i katastarskoj općini na kojoj se komunalna infrastruktura nalazi
* podatak o vlasništvu komunalne infrastrukture i osobi koja njome upravlja
* podatak o zatraženim i izdanim dozvolama za uređenje, građenje i uporabu komunalne infrastrukture, radnjama poduzetim u svrhu rješavanja imovinskopravnih odnosa i statusa komunalne infrastrukture i aktima s tim u vezi.

**Članak 3.**

 Evidencije komunalne infrastrukture iz članka 1. ove Odluke objaviti će se na službenim stranicama Općine Kalnik.

**Članak 4.**

 Ova Odluka stupa na snagu danom donošenja.

## Obrazloženje

Člankom 61. i 62. Zakonom o komunalnom gospodarstvu (u daljnjem tekstu: Zakon) definira se pravni status komunalne infrastrukture. Komunalna infrastruktura je javno dobro u općoj uporabi u vlasništvu odnosno suvlasništvu jedinice lokalne samouprave i/ili osobe koja obavlja komunalnu djelatnost. Komunalna infrastruktura može biti u pravnom prometu isključivo između jedinica lokalne samouprave i pravnih osoba koje obavljaju komunalne djelatnosti te druge osobe na toj infrastrukturi ne mogu stjecati stvarna prava, osim prava služnosti i prava građenja sukladno odluci predstavničkog tijela jedinice lokalne samouprave. Komunalna infrastruktura ne može biti predmet ovrhe niti stečaja. Komunalna infrastruktura stječe status javnog dobra u općoj uporabi danom njezine izgradnje, uređenja odnosno stupanja na snagu odluke o proglašenju javnog dobra u općoj uporabi. Komunalna infrastruktura upisuje se u zemljišne knjige kao javno dobro u općoj uporabi i kao vlasništvo odnosno suvlasništvo jedinice lokalne samouprave i/ili javnog isporučitelja koji upravlja komunalnom infrastrukturom. Odluku o proglašenju komunalne infrastrukture javnim dobrom u općoj uporabi i odluku o ukidanju statusa javnog dobra u općoj uporabi komunalne infrastrukture donosi predstavničko tijelo jedinice lokalne samouprave. Odluka mora sadržavati naziv i vrstu komunalne infrastrukture, podatak o katastarskoj i zemljišnoknjižnoj čestici i katastarskoj općini na kojoj se infrastruktura nalazi te nalog nadležnom sudu za upis statusa javnog dobra u općoj uporabi u zemljišne knjige odnosno za brisanje tog statusa ako se radi o infrastrukturi koja se upisuje u zemljišne knjige.

Prema članku 132. Zakona komunalna infrastruktura iz članka 59. stavka 1. Zakona izgrađena do dana stupanja na snagu Zakona koja nije evidentirana u katastru ili nije evidentirano njezino stvarno stanje evidentira se u katastru na temelju geodetskog elaborata izvedenog stanja komunalne infrastrukture, potvrde jedinice lokalne samouprave da se radi o komunalnoj infrastrukturi, a koje pribavlja i nadležnom tijelu za katastar dostavlja jedinica lokalne samouprave odnosno javni isporučitelj koji upravlja komunalnom infrastrukturom i rješenja nadležnog zemljišnoknjižnog suda o provedbi prijavnog lista u zemljišnu knjigu. Prijavni list za prethodnu provedbu u zemljišnoj knjizi izrađen u skladu s pregledanim i potvrđenim geodetskim elaboratom izvedenog stanja komunalne infrastrukture i potvrdu jedinice lokalne samouprave da se radi o komunalnoj infrastrukturi zemljišnoknjižnom sudu po službenoj dužnosti dostavlja nadležni ured za katastar.

Komunalna infrastruktura evidentira se u katastru i upisuje u zemljišne knjige kao neotuđivo vlasništvo odnosno suvlasništvo jedinice lokalne samouprave na čijem se području nalazi i/ili javnog isporučitelja koji upravlja komunalnom infrastrukturom, neovisno o postojanju upisa vlasništva i/ili drugih stvarnih prava treće osobe.

**OPĆINSKI NAČELNIK**

**OPĆINE KALNIK**

KLASA: 363-01/19-01/17

URBROJ: 2137/23-19-2

Kalnik, 21. kolovoza 2019.

 **OPĆINSKI NAČELNIK:**

 **Mladen Kešer**, bacc.ing.agr.